Številka: 060-14/2016

Datum: 5. 4. 2017

Na podlagi 26. člena Statuta Mestne občine Ptuj (Uradni vestnik Mestne občine Ptuj, št. 9/07) in 28. člena Poslovnika Nadzornega odbora Mestne občine Ptuj (Uradni vestnik Mestne občine Ptuj, št. 8/11) ter Pravilnika o obveznih sestavinah poročila nadzornega odbora občine (Uradni list RS, št. 23/09) je Nadzorni odbor Mestne občine Ptuj na 16. redni seji, dne 5. 4. 2017sprejel

**DOKONČNO POROČILO**

**Nadzornega odbora Mestne občine Ptuj o izvedbi nadzora nad poslovanjem posameznih dejavnosti Javnih služb Ptuj (Pogrebna dejavnost in kongresno kulturna dejavnost)**

**Poročilo je dokončni akt Nadzornega odbora Občine Ptuj**

1. Poročilo je pripravil nadzorni odbor v sestavi:
	1. Mag. Sonja Žibrat, nosilka nadzora
	2. Žarko Markovič, član
	3. Mag. Robi Vidovič, član
2. Ime nadzorovanega organa: Javne službe Ptuj d.o.o., nadzor dejavnosti :
3. pokopališka in pogrebna dejavnost (izbirna občinska GJS)
4. kongresno kulturna dejavnost Dominikanski samostan (tržna dejavnost)

**I. UVOD**

**1. Osnovni podatki o nadzorovanem organu**

Družba Javne službe Ptuj je bila ustanovljena na podlagi Akta o ustanovitvi dne 5. 11. 2008, v sodni register vpisana dne 26. 11. 2008.

Družba je v 100 % lasti Mestne občine Ptuj, sedež družbe je v ulici Heroja Lacka 3.

Osnovni kapital družbe je 7.500 EUR.

Organi družbe so uprava in nadzorni svet. Uprava je individualna in jo predstavlja direktor družbe mag. Alen Hodnik. Nadzorni svet šteje 6 članov.

Družba je bila ustanovljena za izvajanje naslednjih obveznih in izbirnih občinskih gospodarskih javnih služb (v nadaljevanju JGS):

Obvezne občinske GJS varstva okolja v MO Ptuj na osnovi 149. člena veljavnega Zakona o varstvu okolja in Odloka o lokalnih gospodarskih javnih službah v MO Ptuj (Uradni vestnik MO Ptuj, št. 7/05, 5/06 in 6/08), ki so:

* zbiranje in obdelava določenih vrst komunalnih odpadkov
* odlaganje ostankov predelave in odstranjevanje komunalnih odpadkov
* vzdrževanje občinskih javnih cest
* oskrba s toplotno energijo
* urejanje in čiščenje javnih površin
* urejanje javnih površin in odvoz nepravilno parkiranih vozil
* pomoč, oskrba in namestitev zapuščenih živali v zavetišču.

Izbirne občinske GJS v MO Ptuj na osnovi Odloka o lokalnih gospodarskih javnih službah v MO Ptuj (Uradni vestnik MO Ptuj, št. 7/05, 5/06 in 6/08), ki so:

* oskrba s toplotno energijo
* urejanje in vzdrževanje javnih tržnih prostorov
* urejanje in vzdrževanje javnih parkirišč in odvoz nepravilno parkiranih vozil
* upravljanje s pokopališči
* upravljanje s pristanišči oziroma vstopno izstopnimi mesti
* dejavnost sistemskega operaterja distribucijskega omrežja zemeljskega plina na območju MO Ptuj.

Poleg navedenih gospodarskih javnih služb je bila družba ustanovljena tudi za izvajanje dejavnosti upravljanja in vzdrževanja stanovanj in poslovnih prostorov ter drugih objektov v javni rabi na območju MO Ptuj, pa tudi drugih dejavnosti javnega značaja.

V letu 2015 so se izvajale naslednje tržne dejavnosti:

* turistična dejavnost
* upravljanje poslovnih prostorov
* upravljanje večstanovanjskih objektov
* kongresno kulturna dejavnost
* upravljanje in popravilo instalacij za gretje
* vodenje katastra gospodarske javne infrastrukture
* dejavnost razširjanja programskih vsebin (PeTV)
* mestna blagajna
* sejemska dejavnost
* energetske izkaznice objektov
* cvetličarna
* elektro storitve
* oglaševanje na drogovih javne razsvetljave
* zunanje komunalne storitve.

Na dan 31. 12. 2015 je v družbi Javne službe Ptuj zaposlenih 135 ljudi.

Nadzor so opravljali mag. Sonja Žibrat, Žarko Markovič in mag. Robert Vidovič

Nadzor smo opravljali na delovnih sestankih na sedežu Javnih služb Ptuj in z izmenjavo gradiv v elektronski obliki v času med 1. 11. 2016 in 20. 12. 2016.

**2. Pravne podlage**

Nadzorni odbor Mestne občine Ptuj je v letni plan dela za leto 2016 umestil nadzor nad poslovanjem družbe Javne službe Ptuj d.o.o..

**3. Sklep o izvedbi nadzora**

V skladu s planom dela nadzornega odbora za leto 2016 in na podlagi 22. člena *Poslovnika Nadzornega odbora Mestne občine Ptuj* (Uradni vestnik Mestne občine Ptuj, št. 8/11) je Nadzorni odbor Mestne občine Ptuj dne 25. 10. 2016 izdal:

* *sklep o izvedbi nadzora nad poslovanjem dela dejavnosti družbe javne službe Ptuj*
* *o imenovanju delovne skupine za izvedbo nadzora* v sestavi:

*mag. Sonja ŽIBRAT nosilka nadzora in Žarko MARKOVIČ in mag. Robi VIDOVIČ, člana nadzora.*

**4. Namen in cilji nadzora**

Namen in cilji nadzora nad poslovanjem družbe Javne službe Ptuj d.o.o. so:

* preveriti skladnost poslovanja z zakoni in podzakonskimi akt za dejavnosti družbe: pogrebna in pokopališka dejavnost in kongresno kulturna dejavnost.

**5. Uporabljene metode pri nadzoru**

Nadzor smo opravljali na delovnih sestankih na sedežu Javnih služb Ptuj in z izmenjavo gradiv v elektronski obliki v času med 1. 11. 2016 in 20. 12. 2016.

Pri nadzoru je s strani Javnih služb Ptuj sodeloval direktor družbe mag. Alen Hodnik in računovodkinja ga. Irena Marčič in izjemoma po potrebi drugi strokovni sodelavci.

Seznam pregledane dokumentacije je naveden pri vsaki točki posebej.

Družba Javne službe Ptuj je gospodarska družba in pri evidentiranju poslovnih dogodkov upošteva zakonodajo, ki velja za gospodarske družbe (SRS, davčna zakonodaja, itd).

**6. Predmet nadzora:**

Pri delu smo se omejili na nadzor izvajanja dveh dejavnosti JSP v letu 2015: pokopališka dejavnost, ki spada v izbirno GJS in kongresno kulturno dejavnost (Dominikanski samostan), ki spada v tržno dejavnost.

Pri nadzoru Javnih služb Ptuj d.o.o. smo se omejili le na del njihovih dejavnosti, med katerimi smo izbrali: nadzor nad pokopališko in pogrebno dejavnostjo v letu 2015 in kongresno kulturno dejavnost (Dominikanski samostan). Vsako izmed teh v poročilu v nadaljevanju prikazujemo posebej.

1. **UGOTOVITVENI DEL:**
2. **SPLOŠNO**
	1. **Pregled zapisnika o nadzoru delovanja Javnih služb Ptuj d.o.o. za leto 2014:**
		1. **Pregledana dokumentacija:** Javne službe Ptuj d.o.o., vse od ustanovitve, s straniNO MO Ptuj oz. katere koli druge sorodne inštitucije še niso bile nadzorovane.
		2. **Ugotovitve:** JSP vse od ustanovitve leta 2008 do danes niso bile nadzorovane s strani interne revizije, NO MO Ptuj ali kakšne podobne institucije.
		3. **Odzivno poročilo**: ni pripomb.
		4. **Končna ugotovitev:** enaka ugotovitvam.
	2. **Statut družbe:**
		1. **Pregledana dokumentacija:** Odlok o ustanovitvi podjetja Javne službe Ptuj d.o.o. z dne: 22. 4. 2013; Akt o ustanovitvi družbe z omejeno odgovornostjo, z dne: 19. 9. 2016.
		2. **Ugotovitve:** Pri pregledu krovnega dokumenta je bila ugotovljena pomanjkljivost, da v nazivu akta ni navedenega imena družbe. Prav tako je po našem prepričanju v aktu potrebno navajati organe podjetja in njihove pristojnosti po hierarhični lestvici odgovornosti in sicer: skupščina, nadzorni svet šele nato pa direktor. V aktu je tudi v 23. členu dvoumno navedena sklepčnost nadzornega sveta, in sicer: nadzorni svet podjetja je sklepčen, če je prisotna vsaj polovica članov nadzornega sveta, pri čemer mora biti vsaj eden izmed njih predstavnik delavcev. Takoj za tem pa je navedeno, da nadzorni svet lahko veljavno sklepa tudi brez članov predstavnikov delavcev, kar pa je po našem mnenju v nasprotju s prejšnjim stavkom.
		3. **Odzivno poročilo:** Menimo, da določilo prvega odstavka 23. člena Akta o ustanovitvi družbe ni dvoumno in da je v zapisani obliki nujno potrebno za nemoteno delovanje tega organa družbe. Prvi stavek namreč določa splošno pravilo, da je Nadzorni svet sklepčen, če je prisoten vsaj eden predstavnik delavcev. V drugem stavku pa je navedeno, da lahko Nadzorni svet veljavno sklepa tudi brez prisotnih članov predstavnikov delavcev, vendar le če se ugotovi, da so bili ti pravilno vabljeni na sejo. V kolikor ne bi bilo navedene izjeme, bi lahko predstavniki delavcev z neudeležbo na sejah onemogočali delo Nadzornega sveta, ki brez njih ne bi mogli veljavno sprejemati odločitev.
		4. **Končna ugotovitev:** Odgovor v odzivnem poročilu je delno sprejemljiv, glede sklepčnosti Nadzornega sveta podjetja, nič pa ne govori o spremembi, da se v nazivu akta navede ime družbe in spremeni vrstni red navajanja organov družbe po hierarhični lestvici odgovornosti. Po prepričanju NO MO Ptuj JS Ptuj, glede na obseg dejavnosti in del, ki jih opravlja potrebuje svoj Statut oz. podoben pravni akt v katerem se lažje izvajajo spremembe le tega, ter nenazadnje upoštevajo tudi zdajšnja priporočila NO MO Ptuj.
	3. **Organiziranost podjetja in kadrovska shema v letu 2015:**
		1. **Pregledana dokumentacija:** Poslovni načrt Javne službe Ptuj d.o.o. za leto 2015, z dne februar 2015; Revidirano letno poročilo Javnih služb Ptuj d.o.o. za leto 2015 z dne maj 2016; Akt o sistematizaciji delovnih mest oz. vrst dela z dne 25. 5. 2015; Pravilnik o plačah v družbi Javne službe Ptuj d.o.o., z dne 27. 7. 2016; Pogodba o zaposlitvi za A. S. z dne 28. 12. 2012; Aneks št. 1 k pogodbi o zaposlitvi št. JS 89/2011 za A. S., z dne 28. 12. 2012.
		2. **Ugotovitve:** Organiziranost podjetja je v skladu z ustanovnim aktom podjetja, pomanjkljivost pa se nahaja v organigramu podjetja, ki je naveden v Aktu sistematizacije delovnih mest oz. vrst dela, kjer po našem prepričanju televizijska dejavnost ni pravilno vključena v organigram, prav tako pa manjka tudi nadaljnja razdelitev posameznih služb.
		3. **Odzivno poročilo:** Iz organigrama podjetja, ki je del Akta o sistemizaciji delovnih mest oziroma vrst dela, na prvi pogled res izhaja, da je področje »televizijske dejavnosti (PeTV)« nad ostalimi področji dela kot so: splošno področje, področje financ in informiranja, področje energetike, področje ravnanja z odpadki, področje negospodarskih javnih služb in področje storitev. Vendar iz barvne slike organigrama podjetja izhaja, da je televizijska dejavnost obarvana z istim odtenkom modre barve kot ostala, zgoraj našteta področja dela, kar posledično pomeni, da so vsa področja dela izenačena oziroma enakovredna. Razlog, da je PeTV v organigramu odmaknjen od ostalih, »klasičnih« dejavnosti, je v zahtevah Zakona o medijih po uredniški neodvisnosti in samostojnosti. Iz organigrama družbe tudi izhaja, da je pri vseh področjih dela (razen pri Televizijski dejavnosti) vidna razčlemba na posamezne službe. To za samo področje PeTV nima bistvenega pomena. Podjetje za televizijsko dejavnost ni predvidelo razčlembe na službe, saj gre za manjše število delovnih mest. Razčlemba na službe pa je ključna in nujna tam, kjer gre za večje število delovnih mest, ki terja mikroorganizacijo.
		4. **Končna ugotovitev:** na osnovi odzivnega poročila NO MO Ptuj nima več pripomb.
	4. **Kakšen je lastniški delež MO Ptuj v Javnih službah in kako jih MO Ptuj nadzira:**
		1. **Pregledana dokumentacija:** Akt o ustanovitvi družbe z omejeno odgovornostjo, z dne: 19 .9. 2016; Revidirano letno poročilo Javnih služb Ptuj d.o.o. za leto 2015 z dne maj 2016.
		2. **Ugotovitve:** Javne službe Ptuj so v 100% lasti MO Ptuj, katera preko skupščine podjetja predstavlja MS MO Ptuj. Nadzor nad delovanjem podjetja opravlja MS MO Ptuj kot skupščina zavoda in preko nadzornega sveta, katerega trije (3) predstavniki od šestih se imenujejo iz MS MO Ptuj in 1 član iz vrst OU MO Ptuj.
		3. **Odzivno poročilo**: v odzivnem poročiluni pripomb.
		4. **Končna ugotovitev:** enaka ugotovitvam.
	5. **Rezultat poslovanja za leto 2015**
		1. **Pregledana dokumentacija:** Finančni načrt za leto 2015, revidirano letno poročilo za leto 2015.
		2. **Ugotovitve:** Računovodski izkazi JS Ptuj za leto 2015 so po pokazateljih zelo dobri in izkazujejo dobro poslovanje. Družba je za poslovno leto 2015 izkazala dobiček po obdavčitvi v višini 112.628 EUR. Bilančni dobiček na dan 31. 12. 2015 znaša 250.632 EUR. Družba skoraj ni zadolžena. Finančni dolg družbe znaša samo 234.369 EUR, neto finančni dolg je celo negativen in znaša na 31. 12. 2015 - 16.498, kar je zelo dobro in v praksi v podjetjih zelo redko. To pomeni, da ima družba na dan 31. 12. 2015 na TRR več denarnih sredstev kot je v bilanci stanja izkazanih finančnih obveznosti. Kratkoročne poslovne obveznosti so skoraj pokrite s kratkoročnimi terjatvami, kar kaže na dobro pokritost obratnih sredstev.

Če pogledamo poslovanje družbe po sklopih dejavnostih, ki jih izvaja slika ni za vse dejavnosti tako pozitivna, in sicer je rezultat za posamezne dejavnosti za leto 2015 sledeč:

1. Gospodarske javne službe so skupaj ustvarile negativni poslovni izid - 229.755 EUR
2. Tržne dejavnosti skupaj pa dobiček v višini 406.373 EUR
3. Skupaj družba dobiček 176.618 EUR pred davki
4. Znotraj gospodarskih javnih služb so v letu 2015 dosegale:
* Negativni poslovni izid dejavnosti: odpadki: 235.281 EUR, ogrevanje 50.073 EUR, pokopališka dejavnost 24.421, mestna tržnica 8.549 EUR in zavetišče za zapuščene živali 525 EUR.
* Pozitivni poslovni izid dejavnosti: urejanje in čiščenje javnih površin 36.088 EUR, vzdrževanje cest 46.099 EUR, urejanje javnih parkirišč 6.907 EUR.
* Rezultati tržnih dejavnosti prinašajo v letu 2015 dobiček v skupni višini 406.000 EUR. Rezultati posameznih dejavnosti so poslovna skrivnost družbe, zato jih po posameznih dejavnostih ne prikazujemo.
	+ 1. **Odzivno poročilo:** v odzivnem poročilu ni pripomb.
		2. **Končna ugotovitev:** enaka ugotovitvam.
1. **POKOPALIŠKA IN POGREBNA DEJAVNOST**
	1. **Rezultat poslovanja za leto 2015:**
		1. **Pregledana dokumentacija:** Finančni plan 2015, revidirano letno poročilo družbe za leto 2015.
		2. **Ugotovitve**: Iz dokumentov je razvidno, da so JS Ptuj planirale za leto 2015 negativni poslovni izid v višini – 5.015 EUR. Planiranje negativnega poslovnega izida je v družbah nekoliko neobičajno, razen če za to obstaja argumentiran razlog. V primeru pogrebne dejavnosti gre za obvezno GJS, ki se mora izvajati na podlagi koncesije in ker MO Ptuj ni v celoti sprejela predloga JS za povišanje cene, ki je bil izdelan na osnovi kalkulacije stroškov je bil planiran negativni poslovni izid logična posledica. Po zaključku leta 2015 je družba zabeležila negativni poslovni izid v višini -24.421 EUR.

Rezultat pogrebne dejavnosti je prikazan spodaj v tabeli:

|  |  |  |  |
| --- | --- | --- | --- |
|  | **Plan 2015** | **Dej 2015** | **Dej 2014** |
| ***Prihodki skupaj*** | ***301.525*** | ***340.635*** | ***297.341*** |
| Poslovni prihodki | 297.399 | 337.785 | 295.279 |
| Finančni prihodki | 143 | 855 | 142 |
| Drugi prihodki | 1.323 | 1.135 | 1.310 |
| Prevaljeni prihodki uprave | 2.660 | 860 | 610 |
| ***Odhodki skupaj*** | ***306.540*** | ***365.056*** | ***315.279*** |
| Poslovni odhodki | 283.474 | 343.381 | 302.485 |
| Finančni odhodki | 506 | 173 | 501 |
| Drugi odhodki | 0 | 54 | 0 |
| Prevaljeni stroški uprave | 22.560 | 21.448 | 12.293 |
|  |  |  |   |
| ***Izguba dejavnosti*** | ***-5.015*** | ***-24.421*** | ***-17.938*** |

* + 1. **Odzivno poročilo: v odzivnem poročilu ni pripomb.**
		2. **Končna ugotovitev:** enaka ugotovitvam.

* 1. **Način prevzema in upravljanja z mestnimi pokopališči in zagotavljanje konkurenčnosti cen storitev:**
		1. **Pregledana dokumentacija:** Pogodba o dodelitvi koncesije za opravljanje izbirne lokalne gospodarske javne službe upravljanja s pokopališči, urejanje in vzdrževanje pokopališč in pogrebnih storitev v MO Ptuj, z dne: 31. 12. 2011.
		2. **Ugotovitve:** Koncesija upravljanja s pokopališči, vzdrževanje in urejanje le teh ter izvedba pogrebnih dejavnosti je bila s strani MO Ptuj izdana brez predhodnega javnega razpisa, za obdobje 10 let, kar je v skladu z veljavno zakonodajo, se pa glede na preverjanje njihovih storitev na trgu, podjetje pojavlja kot klasični monopolist. Monopolni položaj podjetja je direktor JS Ptuj omilil z dejstvom, da so vse njihove cene preverjene in potrjene preko ustrezne komisije Občinske uprave MO Ptuj in MS MO Ptuj. Da pa trditev direktorja ni prepričljiva lahko podkrepimo z dejstvom, da primerjava cen pogrebnih storitev v Sloveniji za letu 2014 po posameznih krajih kaže razlike v ceni do 350 EUR za klasični pokop, 150 EUR za žarni pokop in 20 EUR za letni najem grobov (vir: Delo 23. 6. 2014). Na osnovi navedenega predlagamo OU MO Ptuj in MS MO Ptuj temeljit premislek o ustreznosti podeljevanja koncesij in nadzora njihovih cen!
		3. **Odzivno poročilo:** Podjetje dejansko opravlja dejavnosti kot monopolne dejavnosti, saj je to osnovna definicija gospodarske javne službe. Gre za dejavnosti, ki jih je dolžna zagotavljati občina v javnem interesu in jih ni mogoče zagotavljati na trgu. Ravno zaradi navedenega pa je pri teh dejavnostih vzpostavljen sistem regulacije cen storitev, kar se izvaja s potrjevanjem cen na podlagi priprave elaboratov in potrditve na občinskih svetih. Glede ugotovitev, ki izhajajo na podlagi članka iz časnika Delo z dne 23. 6. 2014 se do teh težko opredeljujemo, saj zgolj iz članka ni jasno razvidno, kaj vse je avtor članka zajel pri pripravi tabele. Že sam avtor je v članku navedel: »*Cene pogrebnih in pokopaliških storitev je težko primerjati, saj vsako javno komunalno podjetje oziroma občinski pogrebni zavod v posamezni postavki nudi drugačno število ali različne oblike storitev. Pri pripravi pokojnika se cene razlikujejo: odvisne so od načina pogreba in od tega, ali je bil pokojnik obduciran in ali je, na primer, imel nalezljivo bolezen. Ponekod posebej obračunavajo delo s pokojnikom pred upepelitvijo, drugod imajo te stroške že vključene. V večini cenikov ni zabeleženo, kaj je v pripravo všteto (oblačenje, umivanje, česanje, britje). Razlikujejo se tudi cene najema mrliške vežice: nekje imajo v njej zajete vse storitve (čiščenje, ogrevanje, elektriko, ozvočenje, predvajanje glasbe, objavo osmrtnice pred mrliško vežico, ...), drugje pa jih je treba dodatno plačati, pa čeprav menite, da so neločljivo povezane s stroškom. Tako se lahko ustvari vtis, da je nek izvajalec cenejši, pa dejansko ni.*« (Ferlič Žgajnar, B., 2014. Pogreb najcenejši za Štajerce, najdražji za Ljubljančane. Časnik Delo). Glede na zgoraj navedeno ni mogoče slediti ugotovitvi Nadzornega odbora, da cene niso ustrezne, saj izhodišča za pripravo primerjalne tabele v članku sploh niso enaka. Bomo pa glede na navedeno v zvezi z ugotovitvijo obvestili pristojni oddelek Občinske uprave Mestne občine Ptuj, da se z ugotovitvijo seznani in po potrebi izvede nadaljnje aktivnosti.
		4. **Končna ugotovitev:** enaka ugotovitvam, saj je bila ugotovitev namenjena OU MO Ptuj, od katerih pa pričakujemo odgovor.
	2. **Način izbirate in podeljevanja koncesije za opravljanje lokalne gospodarske javne službe, ter način nadzira in preprečevanja pojavnosti monopolističnih cen koncesionarjev?:**
		1. **Pregledana dokumentacija:**
		+ ZAKON o gospodarskih javnih službah (ZGJS) UL RS 32/93
		+ ODLOK o lokalnih gospodarskih javnih službah v MO Ptuj z dne 26. 5. 2005
		+ ODLOK o koncesiji za opravljanje določenih lokalnih gospodarskih javnih služb v MO Ptuj z dne 25. 4. 2014
		+ Mnenje v zvezi z neposrednimi podelitvami koncesij z dne 25. 1. 2016 in odgovor Direktorata za javno premoženje z dne 1. 2. 2016
		+ SKLEP o imenovanju strokovne komisije za podelitev koncesije za sistemskega operaterja zemeljskega plina z dne 17. 12. 2012
		+ Javni razpis za sistemskega operaterja zemeljskega plina v MO Ptuj z dne 25. 1. 2013 (UL RS 7/13)
		+ Odpiranje ponudb z dne 25. 2. 2013
		+ SKLEP o priznanju sposobnosti in uvrstitvi v fazo pogajanj z dne 26. 3. 2013
		+ ODLOČBA o izbiri koncesije z dne 2. 8. 2013
		+ KONCESIJSKA POGODBA za izvajanje lokalne GJS SODO zemeljskega plina z dne 2. 8. 2013.
		1. **Ugotovitve:** V OU MO Ptuj smo na Oddelku za gospodarske dejavnosti pregledali obsežno dokumentacijo, ki zajema postopke za podeljevanje koncesij in potrjevanje cen koncesionarjem. Pri pregledu je bilo ugotovljeno, da je MO Ptuj podelila koncesije trem koncesionarjem, za različne gospodarske javne službe. Od teh sta dva koncesionarja (Komunalno podjetje Ptuj d.d. in JS Ptuj d.o.o.) prejela koncesijo brez javnega razpisa, tretji (Adriaplin) pa z javnim razpisom v katerem pa je bil edini prijavljen (izbrani koncesionar bi moral predhodniku Adriaplinu poravnati 10 milijonski vložek v plinsko omrežje). Vse koncesije se v MO Ptuj podeljujejo za obdobje 10-15 let. Ker se na osnovi navedenega med posamezniki pojavlja dvom glede podeljevanja koncesij brez javnih razpisov so v OU MO Ptuj zaprosili za pravno mnenje pri Ministrstvu za finance, Sektor za upravljanje javnega premoženja, od katerega pa so prejeli pozitivno mnenje o koncesijah brez javnega razpisa pod določenimi pogoji, ki pa jih ptujski koncesionarji izpolnjujejo. Kljub temu pa NO MO Ptuj dvomi o konkurenčni cenovni politiki ptujskih koncesionarjev, saj nam primerjava cen to tudi dokazuje (cene najemnine grobov na ptujskem pokopališču so višje v poprečju za 20 EUR, kar predstavlja v % tudi do 100% višjo ceno (vir: Delo 23. 6. 2014), podobne rezultate pa bi dobili tudi pri primerjavi cen vode, ki pa zaradi obsežnosti nadzora ni bila izvedena). Je pa potrebno povedati, da cene niso vedno primerljive, saj ni možno dobiti podatka, kaj posamezna cena vključuje.
		2. **Odzivno poročilo:** Glej obrazložitev pod točko II.7.3. Kot je v zaključku ugotovitve zapisal že sam Nadzorni odbor, cen ni mogoče pavšalno primerjati, saj iz časopisnih člankov ni možno ugotoviti, kaj posamezna cena zajema. Standard na vseh pokopališčih ni enak, prav tako je različna infrastruktura, s katero upravlja izvajalec gospodarske javne službe, ki tako povzroča povsem različne stroške.
		3. **Končna ugotovitev:** enaka ugotovitvam, saj je bila ugotovitev namenjena OU MO Ptuj, od katerih pa še pričakujemo odgovor.
	3. **Na osnovi katerih zakonov, aktov oz. odlokov se izvaja nadzor in urejanje pokopališč ter pogrebnih dejavnosti:**
		1. **Pregledana dokumentacija:**
		+ ODLOK o občinskem podrobnem prostorskem načrtu za območje urejanja P11-R5 Rogoznica - pokopališče (UV MO Ptuj 10/11);
		+ ODLOK o pokopališki in pogrebni dejavnosti ter urejanju pokopališč v MO Ptuj z dne: 20. 4. 2009;
		+ NAČRT krajinske arhitekture MO Ptuj, zasaditev pokopališča Ptuj KA-JSP-3/15;
		+ ZAKON o pogrebni in pokopališki dejavnosti (ZPPDej) (UL RS 62/16).
		1. **Ugotovitve:** Pri pregledu zakonodaje in izvedbe urejenosti pokopališča je bilo zaznano, da izvedba zastavljenih ciljev zaostaja za več kot 6 let. Na omenjenem pokopališču se razen izvedbe urejenosti poti, osvetlitve in ozvočenja v celotni, skoraj v 40 letni zgodovini, kljub pripravljeni dokumentaciji, mnogim predlogom in pripombam, na področju urejenosti poslovilnih in spremljevalnih prostorov ni naredilo nič (zaščita pred dežjem, izvedba zasenčenosti, izgradnja kapele), uporabniki vežic in tamkajšnji delavci delujejo v praktično neogrevanih, pred zunanjimi vplivi nezaščitenimi prostori (reže na steklenih vratih so večje od 2cm). Prav tako še do danes ni bila izvedena predvidena hortikulturna urejenost, predvsem novega dela, pokopališča. Prav tako se pojavi vprašanje, zakaj so se namenjena sredstva za pokopališko dejavnost v vrednosti 50.000 EUR iz proračuna porabila za druge dejavnosti oz, za kaj so v letnih načrtih planirane visoke investicije, realizacije pa je potem neprimerno nižja?
		2. **Odzivno poročilo:** v odzivnem poročilu ni pripomb.
		3. **Končna ugotovitev:** enaka ugotovitvam, saj je bila ugotovitev namenjena OU MO Ptuj, od katerih pričakujemo odgovor.
	4. **Kako omogočajo posameznim verskim skupinam in posameznikom izvedbo pogrebov glede na njihove normative in verska prepričanja in ali so omenjene skupine zadovoljne z storitvami JSP? Kako to dokazujejo (knjiga pripomb)?:**
		1. **Pregledana dokumentacija:**
		2. **Ugotovitve:** Izvajalec pogrebne dejavnosti omogoča v celoti slovo od pokojnega v skladu z željami pokojnikov oz. njihovih svojcev, hkrati pa tudi vse vrste verskih obredov. Prav tako jim nudi vso podporo v skladu s tržno ponudbo izdelkov in storitev. Glede na to, da je na omenjenem pokopališču več kot 90% krščanskih pogrebov, pa pokopališče ni urejeno v skladu s temi normativi (osrednji del tradicionalnega slovenskega pokopališča sestavljata križ in kapela). Glede na vsa zgoraj našteta dejstva smo povprašali izvajalca tudi o knjigi pohval, pripomb in pritožb na katerega odgovor pa v celoti nismo bili zadovoljni. JS Ptuj ne vodijo postopka pripomb in pritožb v skladu z dobrim gospodarjem, na osnovi katerega bi dokazovali celotni postopek izpeljave in odprave napak.
		3. **Odzivno poročilo:** Ker doslej ni bilo potreb po dokazovanju izvedb in odprav napak, so se te odpravljale v najkrajšem možnem času, skladno z željami uporabnikov, ažurno in učinkovito. Pri tem se niso vodili dodatni administrativni zapisi, bo pa se na pokopališče za v bodoče namestila še Knjiga pritožb in pohval
		4. **Končna ugotovitev:** enaka ugotovitvam. Spremembe je potrebno podkrepiti z dokazi.
	5. **Kako so JSP določile letno najemnino za grobove (40,80 EUR - enojni grob, 46,28 EUR - družinski grob brez DDV (prikaz izračuna lastne in prodajne cene)?:**
		1. **Pregledana dokumentacija:**
			+ Predlog za spremembo cen storitev pogrebno – pokopališke dejavnosti z dne 17. 8. 2015
			+ Pregled korespondence med Komisijo za preučitev zahtevkov in oblikovanja stališč glede povišanje cen in JS Ptuj v času med 17. 8. 2015 in 4. 12. 2015
			+ Predlog povišanja cen storitev najemnin prostorov za grobove z dne 4. 12. 2015
			+ SKLEP o potrditvi cen storitev izbirne lokalne gospodarske javne službe upravljanja s pokopališči, urejanja in vzdrževanja pokopališč in pogrebnih storitev (UV MO Ptuj, št. 14/15).
		2. **Ugotovitve:** Pregledan je bil postopek odobritve cen JS Ptuj za najemnino grobov, ki ga nadzira 7 članska komisija za preučitev zahtevkov in oblikovanje stališč glede povišanja cen v OU MO Ptuj. JS so pripravile predlog povišanja cene, ki je temeljil na izračunanih dejanskih stroških. V dejanske stroške je bila vključena tudi najemnina za infrastrukturo. Mestna občina Ptuj je za infrastrukturo (vežica, povezovalne poti, ureditev grobnih polj, …) z JS Ptuj sklenila najemno pogodbo, višina najemnine je v višini amortizacije teh sredstev. Na letni ravni to znaša 16.990 EUR. Ta znesek bi moral biti vključen kot stroškovni element pri oblikovanju cene, vendar občina tega elementa cene JS ni priznala. Strokovne službe in župan so se odločili, da Mestnemu svetu predlagajo dvig cene le v višini inflacije od zadnjega dviga, ne glede na izračunane stroške dejavnosti. Takšna odločitev ne omogoča izvajanje gospodarske javne službe upravljanja s pokopališči, urejanja in vzdrževanja pokopališč in pogrebne storitve v podjetju z ničelnim rezultatom. Že v poslovnem načrtu je bilo načrtovanih - 5 tisoč EUR izgube in v letu 2015 je bil ustvarjen negativni poslovni izid v višini -24.421 EUR, kar pomeni, da je potrebno izgubo pokrivati s pozitivnim izidom na neki drugi dejavnosti. Menimo, da takšen način ni pravilen, ampak je potrebno finančne posledice odločitve, da v ceno niso vključeni vsi stroški dejavnosti, pokrivati na drugačen način (subvencija?). Pri oblikovanju cene je potrebno ali vključiti vse stroške dejavnosti ali prilagoditi standard izvajanja dejavnosti na nivo, da je to omogočeno. Sam postopek predloga dviga cene in nato potrditev cen, po našem prepričanju ni potekal v skladu standardnimi določitvami cen (izračun dejanskih stroškov, ter nato določitev lastne in prodajne cene), saj je bila končna cena najemnine grobov določena na osnovi 9,4% povprečne rasti cen življenjskih potrebščin, ki jo je komisiji predlagal župan MO Ptuj, prav tako pa komisija, ki te zahtevke potrjuje, ni podala uradnega zapisnika o odobritvi povišanja cene in s tem predloga sklepa o odobritvi povišanja cen MS MO Ptuj, temveč je celotno korespondenco vodila preko e pošte brez zasedanja.
		3. **Odzivno poročilo:** O ugotovitvi, da občinska komisija, zadolžena za nadzor nad cenami, ni podala uradnega zapisnika o odobritvi povišanja cene, bomo obvestili pristojni oddelek Občinske uprave Mestne občine Ptuj
		4. **Končna ugotovitev:** enaka ugotovitvam, saj je bila ugotovitev namenjena OU MO Ptuj, od katerih pa pričakujemo odgovor.
	6. **Kako se izvaja racionalna porabo sredstev za nabavo materialnih stroškov in na kakšen način izbirajo ponudnike za predmete, ki se uporabljajo v pogrebne namene (krste, žare, sveče, rože itd)?:**
		1. **Pregledana dokumentacija:** Avtorska pogodba N. K. z dne 3. 11. 2014; Avtorska pogodba G.L. z dne 6. 1. 2015; Pogodba o poslovnem sodelovanju med JS Ptuj in Vrtnarstvom Marinič z dne 23. 3. 2015; Pogodba o poslovnem sodelovanju med JS Ptuj in MENINA d.d. pogrebna oprema z dne 26. 1.2015; Pogodba o poslovnem sodelovanju med JS Ptuj in NOKTUS s.p. pogrebna oprema z dne 12. 1. 2015
		2. **Ugotovitve:** Nabava predmetov ki se uporabljajo v pogrebne namene in poraba materialnih stroškov se izvaja racionalno v glavnem se upošteva pridobitev 3 ponudb in izbira najcenejšega ponudnika. Prav tako je ponujena zadostna konkurenčna izbira predmetov uporabnikom. Kljub temu pa smo v določenih primerih našli manjše napake, ki jih v prihodnosti odpravite: v avtorski pogodbi za N.K. z dne 03. 11. 2014 je bila ročno popravljena in dopisana vrednost za opravljene storitve brez navedka kdo je spremembo opravil. Za pošten in korekten med partnerski odnos je potrebno pogodbo ponovno pripraviti in jo ustrezno datirati. Prav tako je bilo opaženo, da posamezne pogodbe ob podpisu s strani JS Ptuj, niso bile ustrezno datirane.
		3. **Odzivno poročilo:** ni pripomb razen za avtorske pogodbe, kar je navedeno pod točko II. 14.
		4. **Končna ugotovitev:** enaka ugotovitvam.
	7. **Investicijska dejavnost:**
		1. **Pregledana dokumentacija:** Letni plan investicij 2015, realizacija planiranih investicij, pregled vseh računov, ki se nanašajo na investicijsko dejavnost, evidentiranje v poslovnih knjigah…
		2. **Ugotovitve:** JSP naredijo plan investicij za naslednje leto. Plan izdelajo na podlagi potreb, ki jih kot upravljavec zaznajo. Plan investicij v tej fazi ni usklajen z MO Ptuj in tudi nima v celoti planirane finančne konstrukcije. MO Ptuj v proračun uvrsti višino sredstev za investicije za katero meni, da jo je možno v naslednjem letu realizirati. V okvir poslovnega leta se JSP in MO Ptuj uskladijo glede prioritetnih investicij, ki se bodo izvajale in bodo v okviru planiranih proračunskih sredstev MO Ptuj. Za leto 2015 je bilo v planu investicij JSP planirano 450.000 EUR, v proračunu MO Ptuj pa le 50.000 EUR. Realizacija investicij za leto 2015 je znašala 41.312,96 EUR (brez DDV), in sicer se nanašajo na: širitev grobnih polj v višini 28.576,16 EUR (brez DDV), dobava in postavitev panelne ograje 11.912,80 EUR (brez DDV) in postavitev klopi na pokopališču (brez DDV). Za investicijo širitev grobnih polj je postopek zbiranja ponudb vodila MO Ptuj in med ponudniki je bila izbrana družba JSP. Za dobavo in postavitev ograje, ter postavitev klopi pa je postopek zbiranja ponudb izpeljala družba JSP in najugodnejšo ponudbo dala v potrditev MO Ptuj. JSP so izvedle vse investicije, po potrditvi na MO Ptuj je bil na MO Ptuj poslan račun za opravljene storitve za povračilo stroškov in MO je družbi JSP investicijo v celoti povrnila. JSP imajo v poslovnih knjigah evidentirano vrednost celotne investicije na stroških in hkrati povračilo sredstev na prihodkih. Po predaji v uporabo se vrednost investicije evidentira na izven bilančnih postavkah družbe, saj gre za premoženje MO v najemu JSP. Za premoženje MO Ptuj JSP izvedejo vsako leto letni popis sredstev, v komisiji sodeluje članica MO Ptuj. Za vse odpise se pridobi predhodno soglasje MO Ptuj. Premoženje, ki ga imajo JSP v upravljanju od MO Ptuj je osnova za izračun letne najemnine, ki jo MO Ptuj zaračuna JSP.
		3. **Odzivno poročilo:** v odzivnem poročilu ni pripomb.
		4. **Končna ugotovitev:** NO meni, da je nesprejemljivo, da se plan investicij ne uskladi z MO Ptuj in da planirane investicije nimajo v finančnem načrtu zagotovljene finančne konstrukcije oz. vira financirana. NO predlaga JS, da se v finančni načrt uvrstijo investicije, ki so predhodno dogovorjene in potrjene z MO Ptuj (razen, če jih JS financirajo same). Če JS v finančnih načrtih planirajo investicije, ki jih bodo izvedli sami, mora biti v FN opredeljen tudi vir financiranja.
	8. **Avtorske pogodbe:**
		1. **Pregledana dokumentacija:** Izbrali smo vzorec avtorskih pogodb, pregledali primere obračuna dela za avtorske pogodbe in obračuna in izplačila avtorske pogodbe.
		2. **Ugotovitve:** JSP imajo sklenjene avtorske pogodbe z izvajalci, kot so pevci, igralci pogrebne melodije in z govornikom na pogrebih. Svojci umrlih imajo prosto izbiro pri odločitvi, koga bodo angažirali na pogrebu, vendar jim JSP v okviru svoje ponudbe ponudijo izvedbo izvajalcev s katerimi imajo sklenjeno pogodbo o izvajanju dela. Cene za izvedbe so določene v avtorskih pogodbah in stroški se zaračunajo svojcem umrlih v skladu s pogodbami. Pregledani vzorci avtorskih pogodb so bili obračunani v skladu z zakonom in poročani na REK obrazcih na FURS. Izvajalcem se storitve izplačujejo en krat mesečno na podlagi specifikacije opravljenih del. NO je v določenih primerih našel manjše napake, ki jih je v prihodnosti potrebno urediti: v avtorski pogodbi za N.K. z dne 3. 11. 2014 je bila ročno popravljena in dopisana vrednost za opravljene storitve brez navedka kdo je spremembo opravil. Za pošten in korekten med partnerski odnos je potrebno pogodbo ponovno pripraviti in jo ustrezno datirati. Prav tako je bilo opaženo, da posamezne pogodbe ob podpisu s strani JS Ptuj, niso bile ustrezno datirane
		3. **Odzivno poročilo:** V avtorski pogodbi za N.K. z dne 3. 11. 2014 je z izvajalcem dogovorjen znesek za opravljeno storitev takšen, kot je naveden v pogodbi. Gre za neto znesek, ki se nakaže izvajalcu. Ročno je dopisan le bruto strošek izplačevalca, s čimer se sama vrednost storitve ni spreminjala in je takšna, kot je zapisana v pogodbi. S pripisom, ki je zgolj tehnične narave, sta soglašala oba podpisnika. Glede datiranja pogodb bodo v prihodnje pristojne službe bolj natančne.
		4. **Končna ugotovitev:** enaka ugotovitvam, ker se pogodba ne sme popravljati ročno temveč se mora izpisati nova – korigirana.
	9. **Zaposlitve in obračuni plač:**
		1. **Pregledana dokumentacija:** kolektivna pogodba, pogodbe o zaposlitvi, za izbrane zaposlene liste prisotnosti in obračun plač.
		2. **Ugotovitve:** JSP so imele v skladu s sistemizacijo delovnih mest na pogrebni in pokopališki dejavnosti zaposlenih 7 oseb, od tega 6 oseb za nedoločen čas in eno osebo za določen čas. V JSP se uporablja pri dejavnosti, ki je predmet nadzora kolektivna pogodba za komunalno dejavnost. Plača posameznika je sestavljena iz osnovne pogodbe določene v pogodbi o zaposlitvi in dodatkov pri plači, ki posamezniku pripadajo ob izpolnjenih pogojih (nadurno delo, pripravljenost na domu, uspešnost, itd.). Na podlagi izbranih vzorcev zaposlenih smo ugotovili, da so plače obračunane in izplačane pravilno. V letu 2016 so v družbi sprejeli Pravilnik o plačah, ki posamezna izplačila podrobneje opredeljuje (kot podlago za izplačila v 2015 smo to pogrešali).
		3. **Odzivno poročilo:** s sprejetjem Pravilnika o plačah v letu 2016 so se definirala pravila, ki so sicer enako veljala že v predhodnih letih, a niso bila zapisana.
		4. **Končna ugotovitev:** enaka ugotovitvam.
	10. **Zaračunavanje pogrebnih storitev:**
		1. **Pregledana dokumentacija:** cenik pogrebnih storitev, izbrani vzorci evidenc postopka naročila in izvedbe pogreba (od naročila, do izdaje oz. plačila računa).
		2. **Ugotovitve:** JSP v okviru dejavnosti izvajajo pripravo in izvedbo pogreba. Pokop pripravi upravljavcu naročnik pogreba ali občina, kjer je imel pokojnik zadnje začasno prebivališče. Pokop se opravi na podlagi zdravniškega potrdila o smrti in poročila o vzroku smrti, ki ga izda pooblaščena oseba po predpisih o mrliški pregledni službi. Stroške pogreba mora poravnati naročnik pogreba. Če naročnika pogreba ni, mora stroške pogreba poravnati občina, ki je prijavila pokop. V sprejemni pisarni sprejmejo naročilo in izpolnijo sprejemni list pokojnika, na katerem so zapisana naročila v zvezi z izvedbo pogreba (pevci, melodija, cvetje, objave, itd). Na sprejemnem listu so zapisane naročene količine iz česar naročnik ne vidi koliko bo znašala vrednost storitve. Prav tako noben iz sprejemnih listov, ki so bili izbrani v vzorec ni podpisan s strani svojca pokojnika, ki storitev naroča in ki je istočasni tudi plačnik storitve. Po opravljenem pogrebu se izstavi račun naročniku. Pri plačilih izdanih računov za pogrebne storitve JSP opažajo v letu 2015 porast t.i. neplačnikov. Kljub temu, da v družbi vlagajo precej napora v izterjavo (opomini, sodelovanje s CSD, izvršbe, itd) so v letu 2015 na novo oblikovali popravke terjatev, ki obremenjujejo poslovni izid v višini 12.433 EUR. Na dan 31. 12. 2015 ima družba odprtih terjatev, ki so zapadle med 180 in 365 dni v višini 11.568 EUR in terjatev, ki so zapadle nad eno leto 14.370 EUR. Neplačane terjatve pa direktno vplivajo tudi na likvidnost družbe.
		3. **Odzivno poročilo**: Sprejemni list predstavlja neke vrste delovni nalog, na katerega se zapišejo podatki pokojnega ter želje naročnika pogreba. Glede na izražene želje se svojec seznani z okvirnim stroškom pogreba, vendar končno ceno takrat še ni mogoče podati, saj so nekateri stroškovni elementi v tistem trenutku še neznani ( upepelitev, cvetje, število dni hrambe v bolnišnici, …). Gre za zunanje izvajalce storitev. Kadar stranka potrebuje konkreten predračun, npr. zaradi uveljavitve pomoči na CSD, se ta na željo stranke tudi pripravi. Na podlagi predloga NO se bo v prihodnje na sprejemnem listu kot posebno dodatno kolono dodalo še okvirne stroške posamezne zunanje storitve. Prav tako o se sprejemni listi pokojnika pričelo podpisovati s strani svojca v letu 2016 in je ugotovljena pomanjkljivost iz leta 2015 že odpravljena.
		4. **Končna ugotovitev:** enaka ugotovitvam.

**C. UPRAVLJANJE KONGRESNO KULTURNIH PROSTOROV**

* 1. **Izvajanje delavnosti:**
		1. **Pregledana dokumentacija:**
* Najemna pogodba med MO Ptuj in JS Ptuj z dne 31. 1. 2014
* Aneks št. 1 k najemni pogodbi z dne 2. 7. 2015
* Aneks št. 2 k najemni pogodbi z dne 7. 7. 2015
* Sklep o določitvi vrednosti točke, ki je osnova za ugotovitev uporabne vrednosti poslovnih prostorov in garaž z dne 21. 12. 2015
	+ 1. **Ugotovitve:** Upravljanje kompleksa kongresno-kulturnega središča Dominikanskega samostana obsega tri funkcionalne dvorane z vso potrebno tehnično opremo za izvajanje vseh vrst kongresnih dejavnosti, in sicer:
* velika dvorana: površina 418m², sprejme 380 ljudi
* mala amfiteatralna dvorana: površina 103m², sprejme 50 ljudi
* mala dvorana refektorij: površina 102m², sprejme 30 ljudi.

Upravljanje se izvaja na osnovi Najemne pogodbe med MO Ptuj in javnimi službami Ptuj z dne 31. 1. 2014 v višini 2.520,00 EUR mesečno. Naknadno sta bila podpisana še Aneks št. 1 z dne 2. 7. 2015 in Aneks št. 2 z dne 7. 7. 2015. V skladu s pogodbo (in spremembo točke) in aneksi je znašala najemnina za leto 2015 2.547,17 EUR/mesec. Najemna pogodba je bila sklenjena po obnovi kompleksa Dominikanski samostan zaradi zaključitve faze obnove sofinancirane iz sredstev EU in zaključevanja finančne konstrukcije brez obveze plačila DDV, kar predstavlja prihranek za MO Ptuj, kar NO ocenjuje kot racionalno odločitev. Upravljanje kongresno kulturnega središča sicer ne sodi med ključne dejavnosti Javnih služb Ptuj, glede na finančno sposobnost javnih služb pa je bila izbira najemnika s strani MOP s finančnega vidika racionalna. Obnova kulturno kongresnega središča še ni zaključena, zaradi tega je tudi delovanje in poslovanje nedorečeno. Kljub temu je cilj zapolniti Dominikanski samostan s čim več kulturnimi oz. kongresnimi dogodki in tako izkoristiti kulturno kongresni center, za kar je MOP v letu 2015 in v naslednjih letih skupaj z JS izvedla nekaj aktivnosti za povečanje izkoriščenosti središča, žal pri tem po našem mnenju niso uspešni. NO ni zasledil jasne vizije delovanja kongresnega središča Dominikanski samostan. Glede na ostale dejavnosti v JS Ptuj se postavlja vprašanje, ali poslovni model JS Ptuj omogoča izvajanje resnega poslovnega modela upravljanja kulturno kongresne dejavnosti s vsebinsko težko združljivimi ostalimi dejavnostmi JS.

* + 1. **Odzivno poročilo:** kot ugotavlja NO, dejavnost upravljanja s KKS Dominikanski samostan vsebinsko odstopa od preostalih dejavnosti, ki se izvajajo znotraj podjetja. Ostale dejavnosti so z navedeno dejavnostjo nezdružljive, kar tudi sicer predstavlja nekoliko težje izvajanje predmetne dejavnosti, zato se opravljajo aktivnosti v omejenem obsegu.
		2. **Končna ugotovitev:** Obnova kulturno kongresnega središča še ni zaključena, zaradi tega je tudi delovanje in poslovanje nedorečeno. MOP in JS MOP nimajo dorečene strategije upravljanja.
	1. **Rezultat poslovanja kongresno kulturnih prostorov:**
		1. **Pregledana dokumentacija:** Letno poročilo JS Ptujza leto 2015, knjigovodske evidence za kongresno kulturno dejavnost.
		2. **Ugotovitve:** Javne službe vodijo upravljanje kongresno-kulturnega središča Dominikanski samostan kot posebno stroškovno mesto. Navedena dejavnost se v poslovnih knjigah evidentira na stroškovnem mestu 230.

Kongresno kulturna dejavnost je v letu 2015 izkazala izgubo, in sicer:

**Prihodki 82.759 EUR**

**Odhodki 83.317 EUR**

**Stroški uprave 5.270 EUR**

**Izguba za 2015 -5.828 EUR**

5.828 EUR znaša izguba za leto 2015 z vidika družbe Javne službe Ptuj, če pa gledamo z vidika MO Ptuj je izguba višja še za neto vrednost sredstev, ki jo je MO kot subvencijo nakazala JS Ptuj po pogodbi o Sofinanciranju turistične dejavnosti v javnem interesu, subvencija za pokrivanje plače hišnika in plačane najemnine JS Ptuj MO, in sicer:

* subvencija za pokrivanje stroškov Dominikanskega samostana 2015 = 59.218 €
* subvencija za pokrivanje plače hišnika 2015 = 12.796 €
* minus zarač. najemnina MO Ptuj za Dominikanski samostan 2015 = - 30.566 €

**neto odliv MO Ptuj za pokrivanje stroškov Dominikanski samostan = 41.448 €**

Tako lahko zaključimo**, da je izguba iz naslova delovanja kongresno kulturnega prostora (Dominikanski samostan) iz vidika MO Ptuj - 47.276 €.**

* + 1. **Odzivno poročilo:** Pravilen znesek izkazane izgube za leto 2015 je znašal:
* Prihodki 83.384 EUR
* Odhodki - 83.333 EUR
* Stroški uprave - 5.270 EUR

Izguba 2015 - 5.219 EUR

Upravljanje kongresno – kulturnega središča Dominikanski samostan se vodi na posebnem stroškovnem mestu. Na tem stroškovnem mestu so evidentirani tudi odhodki in prihodki iz naslova opravljenih hišniških del v narodnem domu in Stari steklarski, ki s KKS DS nimajo neposredne zveze, vendar ta dela opravlja isti zaposleni, ki skrbi tudi za KKS DS. Te storitve bi podjetje v enakem obsegu opravile tudi v primeru, če ne bi imeli v upravljanju še KKS DS. Tako bi bilo iz ugotovitev pod točko II.18.2. potrebno izvzeti zneske 12.796 EUR tako na strani prihodkov, kot odhodkov. Bolj pravilne izračun izgube iz naslova delovanja KKS DS iz vidika MO Ptuj bi tako bil:

* subvencija za pokrivanje stroškov DS + subvencija za javna sela = 59.218 €
* izguba na dejavnosti JS Ptuj = 5.219 €
* minus zarač. najemnina MO Ptuj za DS = - 30.566 €

**Skupaj = 33.871 €**

* + 1. **Končna ugotovitev**: Primerjava prihodkov in odhodkov upravljanja kongresno kulturne dejavnosti kaže na finančno negativni izid. Če prištejemo k stroškom poslovanja še prevaljene odhodke Uprave Javnih služb in predvsem stroške vodje kulturno kongresne dejavnosti pa je poslovni izid izrazito negativen. MOP je z Aneksi pred koncem leta pokrila večino nastalih stroškov, da je izid dejavnosti manj negativen. Kljub temu zaključimo, da je izguba iz naslova delovanja kongresno kulturnega prostora z vidika JS Ptuj -5.219 EUR, z vidika MO Ptuj pa -33.871 EUR.
	1. **Financiranje in stroški izvajanja dejavnosti:**
		1. **Pregledana dokumentacija:** Evidentirano dokumentacijo o prihodkih v poslovnih knjigah za kongresno kulturno dejavnost.
		2. **Ugotovitve:** Iz naslova kongresno – kulturne dejavnosti so bili v letu 2015 doseženi poslovni prihodki v višini 82.759 EUR, ki se nanašajo na:

|  |  |  |  |
| --- | --- | --- | --- |
| **Postavka****– poslovni prihodki** | **Zaračunan znesek 2015 (€)** | **Zaračunan znesek 2014 (€)** | **Indeks****2015 / 2014** |
| Prihodki opravljenih storitev | 17.180 | 27.143 | 63 |
| Prihodki od prodaje storitev Dominik. samostan | 1.309 | 0 | - |
| Prihodki od prodaje brošur Dominik. samostan | 186 | 0 | - |
| Prihodki od najemnin - ostale | 4.100 | 6.500 | 63 |
| Subvencije, dotacije in drugi prihodki | 59.218 | 0 | - |
| Prevrednotovalni poslovni prihodki | 766 | 0 | - |
| **SKUPAJ** | **82.759** | **33.643** | **246** |

Doseženi prihodki niso pokrili vse nastalih stroškov.

Ob tem velja poudariti, da 72 odstotkov vseh prihodkov predstavlja financiranje MO Ptuj, osnovna dejavnost s katero bi naj dosegali poslovne prihodke je oddajanje kongresno kulturnega centra v najem pa predstavlja samo 5 odstotkov skupnih prihodkov oz. 4.100 EUR.

* + 1. **Odzivno poročilo:** v odzivnem poročilu ni bilo pripomb.
		2. **Končna ugotovitev:** Prihodki od oddajanja v najem predstavljajo samo 5 odstotkov od skupnih prihodkov, kar kaže na to, da so na tem področju neuspešni, in da je dvorana večji del leta nezasedena oz. prazna.
	1. **Financiranje s strani MOP:**
		1. **Pregledana dokumentacija:**
	+ Pogodba o sofinanciranju turistične dejavnosti v javnem interesu z dne 9. 4. 2015
	+ Aneks št. 1 k pogodbi z dne ……
	+ Aneks št. 2 k pogodbi z dne 17. 11. 2015
	+ Aneks št. 3 k pogodbi z dne 1. 12. 2015
	+ Nakazilo iz proračuna MO Ptuj za pokrivanje stroška za javna dela.
		1. **Ugotovitve:** Prihodki iz naslova MOP so ključni del prihodkov za delovanje upravljanje kongresno kulturnega središča. Financiranje poteka na osnovi zgoraj navedene pogodbe in Aneksa št. 2 in Aneksa št. 3. Iz proračuna je dodatni strošek MOP tudi strošek za javna dela v višini 2.218 EUR. Zahtevka za sofinanciranje dejavnosti materialnih stroškov Dominikanski samostan vključujeta zahtevek št. 4010047/2015 z dne 17. 11. 2015 v višini 30.000 EUR in zahtevek št. 3010048/2015 z dne 4. 12. 2015 v višini 27.000 EUR. Zahtevka sta izstavljena neposredno po podpisu Aneksov št. 2. in 3 višini aneksov za sofinanciranje turistične dejavnosti. V obeh zahtevkih ni navedbe namena oz. porabe stroškov, zato kontrola upravičenosti porabe sredstev ni bila mogoča.
		2. **Odzivno poročilo:** Zahtevka za kritje materialnih stroškov in stroškov dela v Dominikanskem samostanu sta bila izstavljena na podlagi Aneksov št. 2 in 3. pred sklenitvijo obeh aneksov so se na MOP posredovali podatki, iz katerih so bili razvidni vsi stroški. Le ti so bili podlaga za pripravo aneksov.
		3. **Končna ugotovitev:** Sklepanje aneksov na osnovi zahtevkov kaže na neustrezno planiranje stroškov in dobronamerno pokrivanje stroškov s strani MOP. Izplačevanje zahtevkov na osnovi vnaprej predloženih stroškov ni transparentno, ne omogoča sledljivosti in presoje upravičene in racionalne porabe.
	1. **Prihodki iz dejavnosti:**
		1. **Pregledana dokumentacija:**
	+ cenik JS Ptuj za najem dvorane
	+ pregled 4 računov za oddajanje dvorane v najem (od skupaj sedmih izdanih)
	+ Račun št. 2050342/2015 z dne 31. 8. 2015, izdan MOP za festival Art stays v višini 488,00 EUR z DDV.
	+ V kolikor razumemo, da za MO Ptuj velja enak cenik kot za javne zavode, katerih ustanovitelj je MOP, je račun izdan skladno s cenikom.
	+ Račun št. 2050235/2015 z dne 24. 6. 2015, izdan ZRS Bistra Ptuj za najem refektorija za srečanje podjetnikov v višini 200 EUR brez DDV oz. 244. EUR z DDV.
	+ Račun je izdan v nižji višini, kot določa cenik (ta je 215 EUR brez DDV).
	+ Račun št. 2050206/2015 z dne 27. 5. 2015 za Sanja Veličkovič s.p. v višini 400 EUR brez oz. 488 EUR z DDV.
	+ Račun je izdan v nižji višini, kot določa cenik dvorane. Ekonomski najem velike dvorane z opremo in storitvami je po ceniku 1.200 EUR brez DDV.
	+ Račun št. 2050250/2015 z dne 10. 4. 2015 za Zvezo ekoloških gibanj v višini 300 EUR brez oz. 366 EUR z DDV. Račun je izdan za najem dvorane za predstavitev strokovnega posveta. Višina računa nima osnove v ceniku.
	+ Račun MO Ptuj za hišniška dela januar 2015 v višini 1.363,40 EUR
		1. **Ugotovitve:** Prihodki Javnih služb iz upravljanja kongresno-kulturnega središča Dominikanski samostan so znašali 22.775 EUR, od tega 4.100 EUR za najem kongresno kulturnega središča, ostanek pa s prodajo storitev. Največji del prihodka od prodaje storitev se nanaša na prezaračunavanje stroška hišnik MO Ptuj za vzdrževalna dela v Narodnem domu in Stari steklarski delavnici (12.796 EUR), ostali prihodki so iz naslova najema priključka gradbene omarice Strabagu (1.341 EUR), prodajo publikacij o Dominikanskem samostanu (695 EUR), posoja projektorja (80 EUR) in prodaja vstopnic za razne dogodke (2.268 EUR). Za oddajanje v najem kongresno kulturne dvorane obstaja cenik najema dvorane, ki omogoča zavodom ustanovljenim s strani MOP nižjo najemnino kot ostalim uporabnikom. Cenik je sprejel direktor JS Ptuj. V vzorec pregleda so bili zajeti 4 računi (od skupaj sedmih izstavljenih). Ob tem je bilo v Dominikanskem samostanu v letu 2015 še 6 prireditev, za katere so organizatorji koristili brezplačni najem. Po informacijah JS Ptuj je bila odločitev o brezplačnem najemu sprejeta med županom, direktorjem JSP in organizatorjem, v kolikor je slednji organiziral dogodek, ki ni bil tržne narave. Pri izdajanju računov smo ugotovili pri posameznih pregledanih računih neskladje s cenikom. Za zaračunavanje najemnine nižje od cenika oz. za brezplačno oddajanje dvorane ni sprejetih kriterijev oz, navedenih pooblastil za odobritev popusta oz brezplačni najem.
		2. **Odzivno poročilo:** Iz prihodkov iz upravljanja KKS DS bi bilo potrebno izvzeti prihodek od opravljanja hišniških del v Narodnem domu in Stari steklarski v višini 12.796 EUR, kot je že bilo pojasnjeno v točki II. 18, saj ta dela niso v neposredni zvezi z izvajanjem dejavnosti v KKS DS, le vodijo se na istem stroškovnem mestu.
		3. **Končna ugotovitev:** Dejanski prihodki brez prerazporejenih prihodkov za hišnika znašajo 9.979 EUR. Med pregledanimi računi so bili izdani računi z znižano najemnino tudi organizatorjem, ki niso javni zavodi ustanovljeni s strani MOP ali MO Ptuj sama. Tudi obstoječi cenik ne določa kdo in v katerih primerih lahko odobri znižanje najemnine, ki ni odobreno v ceniku.
	1. **Stroški delovanja kongresno-kulturnega središča Dominikanskega samostana:**
		1. **Pregledana dokumentacija:**
* Stroškovnik za SM kongresno kulturna dejavnost
* Obračuni plač za oba zaposlena maj in junij, ter enega zaposlenega december 2015
* Obračun odpravnine za zaposlenega
* Račun za najemnino z dne 30. 6. 2015
* Račun za plin z dne 31. 3. 2015
* Račun za študentsko delo z dne 30. 11. 2015
* Račun za elektriko z dne 28. 2. 2015
* Obračun nagrade študentom za opravljeno prakso na dan 30. 6. 2015.
	+ 1. **Ugotovitve:** JS Ptuj so imele z izvajanjem upravljanja kongresno kulturnega središča Dominikanski samostan 83.284 EUR neposrednih stroškov oz. s prevaljenimi odhodki uprave 88.603 EUR.

Ključni stroški za delovanje so predstavljali v tabeli:

|  |  |
| --- | --- |
| **Strošek** | **Znesek v letu 2015 (€)** |
| Stroški materiala | 12.468  |
| Stroški storitev | 35.896 |
| *Od tega najemnine* | *30.566* |
| Amortizacija | 1.244 |
| Rezervacije | 979 |
| Stroški dela | 28.758 |
| Drugi stroški | 3.939 |
| ***Stroški SKUPAJ*** | ***83.284*** |
| *Finančni odhodki* | *8* |
| *Ostali odhodki* | *41* |
| *Prevaljeni odhodki uprave* | *5.270* |
| **Odhodki SKUPAJ:** | **88.603** |

Največji strošek predstavlja strošek storitve in znotraj tega strošek najema prostora. JS plačujejo najemnino po pogodbi MO Ptuj. Letni znesek najema znaša 30.566,04 EUR (2.547,17 EUR/mesec). Ostali stroški storitev so manjše vrednosti in se nanašajo na tehnično varovanje, zavarovalne premije, strošek prevoza, reklame itd.

Po velikosti drugi največji strošek je strošek dela v višini 28.758 EUR (pojasnila pod točko C).

Stroški materiala se nanašajo na strošek elektrike 9.678,37 EUR, plina 784 EUR, strošek vode in kanalščine v višini 599 EUR in potrošni material in material za čiščenje.

Pod rezervacijami so knjižene rezervacije, ki se oblikujejo konec poslovnega leta za neizkoriščen dopust tekočega leta in ure, ki so v dobro na stanju.

Drugi stroški pa zajemajo nagrade dijakom in študentom za opravljeno prakso, plačilo študentom za delo preko študentskega servisa, in plačilo zaposlenim za drugi pokojninski steber.

Primerjava prihodkov in odhodkov upravljanja kongresno kulturne dejavnosti kaže na finančno negativni izid. Če prištejemo k stroškom poslovanja še prevaljene odhodke Uprave Javnih služb in predvsem stroške vodje kulturno kongresne dejavnosti pa je poslovni izid izrazito negativen. MOP je z Aneksi pred koncem leta pokrila večino nastalih stroškov, da je izid dejavnosti manj negativen.

Pri primerjavi stroška vodje kongresno kulturne dejavnosti ne moremo mimo neučinkovitosti in finančne neupravičenosti izvajanja vodenja kongresno kulturne dejavnosti. Strošek dela je znašal za polovični delovni čas izhodiščnih 1.062 EUR bruto plus dodatki k plači, materialni stroški dela in prispevki delodajalca. V celem letu je bilo prihodkov z oddajanjem Kulturno kongresnega središča Dominikanski samostan 4.100 EUR prihodkov.

* + 1. **Odzivno poročilo:** v odzivnem poročilu ni bilo pripomb.
		2. **Končna ugotovitev:** ugotovitev: identična kot v II. 21.4
	1. **Zaposleni v Kulturno kongresni dejavnosti:**
		1. **Pregledana dokumentacija:** pogodbi o zaposlitvi za oba zaposlena**,** obračuni plač za maj, junij in december, obračun odpravnine za zaposlenega.
		2. **Ugotovitve:** Na stroškovnem mestu Kulturno kongresna dejavnost sta s sistemizacijo delovnih mest JS Ptuj predvideni delovni mesti vodja kongresno kulturne dejavnosti in vzdrževalec objektov.

Delovno področje vzdrževalca objektov je vzdrževanje Dominikanskega samostana ter hišniška dela v Steklarski delavnici in Narodnem domu.

Za vzdrževalca objektov je predvidena VI. stopnja izobrazbe tehnične smeri, 2 leti delovnih izkušenj in vozniški izpit B kategorije. Pri pregledu osebne dokumentacije delavca smo ugotovili izpolnjevanje zahtevanih pogojev in nismo ugotovili nepravilnosti.

Delovno mesto vodja kongresno-kulturne je predvidena VII/1 stopnja izobrazbe, 5 let delovnih izkušenj in druge osebne kompetence. Pogodba je bila sklenjena za obdobje od 1. 1. 2014 do 31. 12. 2015 za polovični delovni čas. Pri pregledu osebne dokumentacije smo ugotovili izpolnjevanje zahtevanih pogojev in nismo ugotovili nepravilnosti. Delovno mesto dejavnosti je bilo v letu 2015 zasedeno le pol leta, pogodba je bila prekinjena sporazumno (odpoved pogodbe iz poslovnih razlogov) in zaposlenemu je bila v skladu z zakonom izplačana odpravnina.

* + 1. **Odzivno poročilo:** v odzivnem poročilu ni bilo pripomb.
		2. **Končna ugotovitev:** zaposleni izpolnjujejo zahtevane pogoje za zasedbo delovnih mest.
1. **PRIPOROČILA IN PREDLOGI:**

NO MO Ptuj ugotavlja da JS Ptuj ravnajo kot dober gospodar in v skladu z veljavno zakonodajo. Kljub pozitivni splošni oceni o delovanju JS Ptuj za leto 2015 pa NO MO Ptuj priporoča oz. predlaga:

1. **pod točko II.2.:Na osnovi pregleda krovnega dokumenta – Akt o ustanovitvi družbe JS Ptuj so s strani NO MO Ptuj ugotovljene določene pomanjkljivosti (v nazivu akta ni navedenega imena družbe, v aktu je potrebno navajati organe podjetja in njihove pristojnosti po hierarhični lestvici odgovornosti, in sicer: skupščina, nadzorni svet šele nato pa direktor), hkrati pa predlaga, na osnovi obsega dejavnosti in del JS Ptuj, da vodstvo JS Ptuj skupaj s strokovnimi službami, pristopi k izdelavi Statuta oz. podobnega krovnega akta družbe, v katerem bodo zajeta tudi sedanja priporočila NO MO Ptuj. O izvedenih spremembah NO MO Ptuj pričakuje obvestilo.**
2. **Pod točko II.3: Jasni prikaz sestavnega dela PeTV v JS Ptuj, ter njegove odgovornosti do nadrejenih.**
3. **Pod točko II.5.:** **Družba je v letu 2015 dosegla dobiček, znotraj posameznih dejavnosti so velike razlike, posamezne dejavnosti izkazujejo veliko izgubo, ki se pokriva iz dejavnosti, ki izkazujejo dobiček. NO predlaga JS Ptuj, da se posebej posveti dejavnostim, ki izkazujejo negativni rezultat in poskuša poslovanje na teh dejavnostih čim bolj uravnotežiti.**
4. **Pod točko II.6.: Ni običajno, da se v finančnih načrtih planira negativni poslovni izid. NO predlaga JS da najdejo ukrepe s katerimi se poslovanje uravnoteži, istočasno pa predlaga, da JS in MO Ptuj ponovno preverita in uskladita kalkulacijo cene, ki bo osnova za zaračunavanje medsebojnih storitev.**
5. **pod točko II.7.: Podeljevanje koncesij za pogrebne dejavnosti v MO Ptuj poteka že leta brez javnih razpisov, kar je sicer v skladu z veljavno zakonodajo, ne zagotavlja pa tržnega nadzora cen, s tem pa omogoča monopolne cene, ki se po različnih krajih Slovenije razlikujejo tudi do 100 in več %. NO MO Ptuj pričakuje s strani OU MO Ptuj mnenje in bodoče postopke na omenjenem področju.**
6. **pod točko II.8.: Način izbire koncesionarja na področju oskrbe z vodo in plinom v MO Ptuj, pa samo podkrepi še dejstvo o potrebnem temeljitem razmisleku glede izbire koncesionarjev brez javnih razpisov in pojava visokih monopolističnih cen. NO MO Ptuj pričakuje s strani OU MO Ptuj mnenje in bodoče postopke na omenjenem področju**
7. **pod točko II.9: Zaostanki izvedbe del v skladu z njihovimi načrti, neustrezni delovni pogoji delavcev in 50.000 EUR planiranih in ne investiranih sredstev v obnovo mestnega pokopališča v letu 2015, zahtevajo temeljit pregled in odgovor OU MO Ptuj na prej omenjene ugotovitve na mestnem pokopališču Ptuj.**
8. **pod točko II.10.: S strani JS Ptuj je potrebno posredovati dokazilo o vpeljavi knjige pritožb in pohval.**
9. **Pod točko II.11: Postopki nadzora v MO Ptuj nad določitvijo monopolnih cen za pokopališko dejavnost niso v skladu s pravili dobrega gospodarja in zaščite uporabnikov pred visokimi monopolističnimi cenami. NO MO Ptuj s strani OU MO Ptuj pričakuje pojasnilo.**
10. **Pod točko II.13: NO meni, da je nesprejemljivo, da se plan investicij ne uskladi z MO Ptuj in da planirane investicije nimajo v finančnem načrtu zagotovljene finančne konstrukcije oz. vira financiranja. NO predlaga JS, da se v finančni načrt uvrstijo investicije, ki so predhodno dogovorjene in potrjene z MO Ptuj (razen, če jih JS financirajo same). Če JS v finančnih načrtih planirajo investicije, ki jih bo izvedla družba sama, mora biti v FN opredeljen tudi vir financiranja.**
11. **Pod točko II.16: NO predlaga, da se vsaki stranki, ki naroči izvedbo pogreba izda predračun naročene storitve po posameznih postavkah, kjer se stranko opozori na postavke, ki lahko kasneje odstopajo (ker še niso v trenutku popolnoma znane). Podpisan nalog oz. predračun je osnova za izterjavo, ki se naj izvaja relativno hitro po poteku zapadlosti (in neplačila) računa.**
12. **Pod točko II.17: NO meni, da je upravljanje kongresno kulturnega središča slabo, dvorana ni zasedena, nastajajo stroški, za katere z vidika MO Ptuj ni pokritja in se izkazuje izguba, itd. NO predlaga, da MOP in JS čim prej dorečejo konkretno strategijo upravljanja kulturno kongresnega središča in se v prihodnje posvetijo aktivnostim za uresničevanje strategije. NO predlaga, da se razmisliti o vključitvi upravljanje kulturno kongresnega središča Dominikanski samostan Zavodu za turizem ali kateremu drugemu kulturnemu zavodu.**
13. **Pod točko II.19: Upravljavec Dominikanskega samostana naj poveča aktivnosti za večje število prireditev in višje prihodke iz komercialne dejavnosti (samo 4.100 EUR prihodkov iz oddajanja v najem v letu 2015 je precej premalo), ki bi obvezno morale pokriti najmanj tekoče stroške.**
14. **Pod točko II.20: Sofinanciranje JS za izvajanje Upravljanje kulturno kongresne dejavnosti naj se s strani MOP planira pravočasno s korektno navedbo postavke brez prelivanja med dejavnostmi.**
15. **Pod točko II.21:NO predlaga, da se natančneje določijo pristojnosti za odobritev cene nižje najemnine ali brezplačni najem.**

**ROK:**

**NO MO Ptuj pričakuje od JS Ptuj in OU MO Ptuj v roku 3 mesecev, pisna dokazila o izvedbi podanih priporočil in predlogov oz. njihove nadaljnje postopke NO MO Ptuj.**

 **Mag. Sonja ŽIBRAT,**

**predsednica Nadzornega odbora**

**Mestne občine Ptuj**

**Člani nadzornega odbora:**

mag. Sonja ŽIBRAT, predsednica

mag. Franc PREDIKAKA, namestnik predsednice

Mirko KEKEC, član

Anja MLAKAR, članica

mag. Mojca ŠIBILA DROBNIČ, članica

Žarko MARKOVIČ, član

mag. Robert VIDOVIČ, član.

**Poslati:**

- Nadzornemu odboru Mestne občine Ptuj,

- Miran Senčar, župan Mestne občine Ptuj.